गोस्वामी तुलसीदास ऐसे समय में भारतीय संस्कृति के अनुपम रत्न रूपी एक महाकवि के रूप में उभरे। जिनकी बातों को अनेक सम्प्रदायों ने स्वीकार किया, गोस्वामी तुलसीदास जी ने उन्हीं के साथ सामंजस्य स्थापित किया। इसीलिए उनके दार्शनिक विचारों में संकीर्णता नहीं दिखाई दी। वास्तव में तुलसीदास ने प्राचीन शास्त्रों में उपलब्ध सामग्री की सहायता से जीव, ब्रह्म, इनके पारस्परिक सम्बन्ध, माया और ब्रह्म इत्यादि के विषय में चिन्तन किया और फिर उनका स्पष्टीकरण भी प्रस्तुत किया। तुलसीदास ने अपने काव्य के छंदों में दर्शन के गहन और नीरस विषय को इस सादगी के साथ भर दिया कि साधारण जनता तक को उनके समझने में कठिनाई नहीं होती।